Factorii poștali sunt pe cale să devină, cu voia sindicatului, informatori ai PSD. Conducerea Sindicatului Lucrătorilor Poștali din România, sub semnătura lui Matei Brătianu, a apreciat „oportună încheierea unui protocol” cu social-democrații prin care reprezentanții sindicatului să culeagă din teritoriu informații pentru partidul lui Dragnea.Astfel, aceștia ar trebui să informeze PSD despre probleme ale comunităților, reacții din teritoriu ca urmare a unor decizii ale ale executivului ori decizii și politici ale administrației publice locale. De asemenea, sindicatul, prin reprezentanții săi ar urma să participe la întâlniri și dezbateri ale candidaților PSD.La schimb, sindicatul așteaptă de la PSD „nepolitizarea” Poștei, stabilitatea echipei de conducere, promovarea unei legi în care lucrătorii poștali să intre în categoria personalului care lucrează în condiții speciale, plătirea zilelor de concediu neefectuate și eliminarea posibilității angajatorilor de a impune zile libere neplătite.Posibilitatea încheierii protocolului între Sindicatul Lucrătorilor Poștali și PSD apare într-o informare a Comitetului Executiv al sindicatului, transmisă în teritoriu pe 19 martie. Filialele aveau termen până pe 25 martie să transmită punctul de vedere pe acest subiect.Documentul a fost prezentat de PNL, Ludovic Orban anunțând că va da în judecată PSD pentru asemenea protocol.

„Vreau să anunț că vom da în judecată Partidul Social Democrat pentru o mizerie inimaginabilă pe care a comis-o folosind Poșta Română. Încep prin a vă prezenta un document, o comunicare din partea președintelui Sindicatului Liber din Poșta Română, domnul Brătianu, către filialele Sindicatului Liber din Poșta Română, prin care anunță că s-a luat decizia în Comitetul Executiv al Sindicatului Liber din Poșta Română să încheie un protocol cu PSD. Prețul transformării Poștei Române de către Dragnea și liderul Sindicatului din Poșta Română, Brătianu, este cuprins în această comunicare în care domnul Brătianu spune că trebuie să încheie acest protocol cu PSD pentru că va fi promovat un act normativ pentru introducerea personalului de distribuire pedestră și a celui care lucrează în program permanent, de noapte în categoria personalului ce lucrează în condiții speciale”, a anunțat Ludovic Orban, la finalul ședinței PNL.

Contactat de HotNews, Matei Brătianu a declarat că, în acest moment nu s-a încheiat protocolul cu PSD. „După discuțiile cu PSD vom stabili dacă vom semna sau nu”, a spus el.De amintit că Matei Brătianu a fost deputat PSD. De asemenea, el a participat la mega-mitingul organizat de PSD în vara anului trecut, susținând chiar un discurs .